31994D0085
L 044/31
JURNALUL OFÍCIAL AL UNIUNII EUROPENE
DECIZIA COMISIEI
din 16 februarie 1994
de stabilire a unei liste a țărilor terțe din care statele membre autorizează importul de carne proaspătă de pasăre
(94/85/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/494/CEE a Consiliului din 26 iunie 1991 privind condițiile de sănătate animală care reglementează schimburile intracomunitare și importurile provenind din țări terțe de carne proaspătă de pasăre (1), astfel cum a fost modificată ultima dată prin Directiva 92/116/CEE (2), în special articolul 9,
întrucât țările care figurează pe lista anexată prezentei decizii, în calitate de furnizori tradiționali ai statelor membre, au trebuit să dovedească, prin trimiterea unor garanții scrise, susținute de o documentație adecvată sau în urma unor inspecții la fața locului, că satisfac prevederile comunitare;
întrucât aceste garanții vor fi examinate de Comitetul veterinar permanent;
întrucât prezenta listă se aplică fără să aducă atingere Deciziei 93/342/CEE a Comisiei (3) care a stabilit criteriile pentru calificarea țărilor terțe în materie de pestă aviară și de boală de Newcastle;
întrucât s-ar putea dovedi necesar, în anumite cazuri, să se precizeze regiunile din țările din care se va autoriza importul;
întrucât, cu toate acestea, lista respectivă poate fi modificată în orice moment pentru a ține cont de noile informații sau de noile situații; întrucât înscrierea unei țări pe listă poate fi reexaminată în orice moment atunci când informații complementare, în special cele care rezultă din controale la fața locului, indică o modificare a condițiilor din țara terță respectivă sau faptul că informațiile primite în prealabil erau incomplete, inexacte sau imprecise;
întrucât, deși lista țărilor terțe constituie baza dispozițiilor comunitare aplicabile în cazul importurilor din țări terțe în temeiul Directivei 91/494/CEE, alte măsuri, în special în ceea ce privește condițiile speciale de sănătate animală, cerințele în materie de sănătate publică, planurile de cercetare a reziduurilor și certificarea, vor trebui să fie luate în considerare pentru a obține o armonizare completă a condițiilor de import pentru carnea proaspătă de pasăre;
întrucât până la adoptarea de către Comisie a certificatelor de sănătate animală necesare pentru importul de carne proaspătă de pasăre din țările care figurează pe această listă, statele membre pot aplica în continuare la importuri propriile norme în materie de sănătate animală, în vigoare la 1 ianuarie 1994;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Statele membre autorizează importul de carne proaspătă de pasăre în conformitate cu lista din anexă.
Articolul 2
Prezenta decizie se aplică de la 1 iulie 1994.
Articolul 3
Prezenta decizie se adresează statelor membre.
Adoptată la Bruxelles, 16 februarie 1994.